| **Henris FuselisJohanas Heinrichas Fiuslis** |
| --- |
|  |
| H. Fuselio portretas, 1778 m. aut. James Northcote |
| Gimė | 1741 m. vasario 7 d.Ciurichas |
| Mirė | 1825 m. balandžio 16 d. (84 metai)Patnis, Londonas |
| Palaidotas (-a) | Šv. Pauliaus katedra |
| Tautybė | šveicaras |
|  |
| Veikla | dailininkas |
|  |
|  **Vikiteka** | Henry Fuseli |

**Johanas Heinrichas Fiuslis** (vok. *Johann Heinrich Füssli*, 1741−1825 m.) – šveicarų romantinis tapytojas, piešėjas. Persikėlęs į Angliją jis tapo plačiau žinomas vardu **Henris Fuselis** (angl. *Henry Fuseli*).

Biografija
----------

Johanas Heinrichas Fiuslis gimė 1741 m. vasario 7 d. Ciuriche (Šveicarija). Jis buvo antruoju vaiku iš penkių tapytojo portretisto Johann Caspar Füseli ir Elisabeth Waser šeimoje. Jaunystėje mokėsi teologijos ir 1761 m. įgijo Ulricho Cvinglio idėjų pamokslininko išsilavinimą. J. H. Fiuslis studijavo humanistinę filosofiją, klasikinę filologiją, buvo paveiktas šveicarų mąstytojo Johann Jakob Breitinger minčių, išmoko anglų, prancūzų ir italų kalbų. Jo mentoriumi buvo intelektualas Johann Jakob Bodmer, supažindinęs J. H. Fiuslį su Homero, Dantės, Šekspyro ir Miltono veikalais, Nybelungų saga.

1763 m. J. H. Fiuslis turėjo palikti Ciurichą po to, kai publikavo miesto administraciją pašiepiantį pamfletą. Jis lankėsi Vokietijoje, Anglijoje ir Prancūzijoje, siekė literatūrinės karjeros. 1768 m. buvo paskatintas anglų akademinio dailininko Dž. Reinoldso ir pradėjo tapyti. 1770 m. keliavo į Italiją, studijavo klasikinę ir Mikelandželo skulptūrą, manieristinį meną. Jo draugu Italijoje tapo švedų skulptorius Johan Tobias Sergel. 1780 m. H. Fuselis grįžo į Angliją, kur jo dailininko reputaciją užtvirtino paveikslas „Košmaras". 

1786−1789 m. H. Fuselis tapė šekspyrinėmis temomis leidėjo John Boydell suplanuotai Šekspyro galerijai Londone. 1788 m. tapo asocijuotu Britanijos meno akademijos nariu, 1790 m. − tikruoju. Po 1790 m. jis sukūrė 47 paveikslų seriją savo suplanuotai Miltono galerijai, tačiau šių kūrinių parodos 1799 ir 1800 m. nesulaukė sėkmės. 1799−1805 m. ir nuo 1810 m. H. Fuselis užėmė tapybos profesoriaus vietą Britanijos meno akademijoje. H. Fuselis 1788 m. buvo vedęs Sophia Rawlins, pora nesusilaukė vaikų. Dailininkas mirė 1825 m. balandžio 16 d. Patnyje, palaidotas Šv. Pauliaus katedroje Londone. Jo dailė paveikė Viljamo Bleiko (1757−1827) kūrybą.

Darbų galerija
--------------

* „Košmaras" (1781, Detroito meno institutas) „Košmaras" (1781, Detroito meno institutas)
* „Didonė" (1781, Britų meno centras, Jeilio universitetas) „Didonė" (1781, Britų meno centras, Jeilio universitetas)
* „Teiresijas išpranašauja Odisėjui jo ateitį" (1780-85, piešinys, Albertina, Viena) „Teiresijas išpranašauja Odisėjui jo ateitį" (1780-85, piešinys, Albertina, Viena)
* „Piemens sapnas" (1786, piešinys, Albertina, Viena)„Piemens sapnas" (1786, piešinys, Albertina, Viena)
* „Belindos sapnas" (1780−1790, Vankuverio dailės galerija) „Belindos sapnas" (1780−1790, Vankuverio dailės galerija)
* „Titanija ir Botomas" (apie 1790, Teito Britanijos galerija, Londonas) „Titanija ir Botomas" (apie 1790, Teito Britanijos galerija, Londonas)

Nuorodos
--------

|  |  |
| --- | --- |
|  | **Vikiteka: Henry Fuseli** – vaizdinė ir garsinė medžiaga  |


* Vašingtono dailės galerijos informacija
* H. Fuselis WGA tinklalapyje
* wikiart.org
* Encyclopaedia Britannica